Pozitivni efekti estrogena
Žene u menopauzi koje su uzimale pilule estrogena tokom kliničkog ispitivanja, pokazale su 23 odsto manji rizik za rak dojke 
Odri Vogelpol bila je medju ženama koje su zamoljene da učestvuju u kliničkim ispitivanjima samo za estrogen tokom 1990-ih godina. Vlada je zaustavila istraživanje 2004., godinu dana pre nego što je planirano, nakon što su prijavljeni zdravstveni problemi medju učesnicama studije. Ali i posle prekida, istraživači su nastavili da prate zdravlje tih žena. Doktorka Andrea Lakroj i njene kolege iz Fred Hačinson centra za istraživanje raka u Sijetlu, u državi Vašington, uporedili su zdravstveno stanje žena koje su učestvovale u studiji o estrogenu, sa zdravstvenim stanjem žena iz drugog istraživanja koje su uzimale estrogen u kombinaciji sa progestinom, veštačkim ženskim hormonom. Doktorka Lakroj je bila u timu koji je uporedio rezultate medju učesnicama kliničkog ispitivanja, ili intervencije, nekoliko godina kasnije. Studija je ustanovila da su žene u menopauzi koje su imale histerektomiju i koje su uzimale pilule estrogena tokom kliničkog ispitivanja, pokazale 23 odsto manji rizik za rak dojke u poredjenju sa onima koje su dobijale lažne pilule. Većina žena u studiji uzimala je kombinaciju dva hormona, estrogena i progestina kako bi tretirale talase vrućine i druge simptome menopauze. Ženama u istraživanju kojima je uklonjena materica dat je samo estrogen. Onim ženama koje nisu imale takvu operaciju dati su estrogen i progestin. To je upravo bila kombinacija dva hormona koja je navodno povećala rizik žena od raka dojke. Stručnjaci navode da prvi put postoji dovoljno dokaza koji pokazuju da za žene, koje su imale histerektomiju, estrogen ne samo što može da bude bezbedan već i da ima dobrobiti. Istraživači navode da rezultati ukazuju na potrebu da se ženama pruži savet povodom hormonske terapije u odnosu na njihovo godište. Rezultati su takodje pokazali da nije bilo povećanja ili smanjenja rizika od srčanih oboljenja, krvnih ugrušaka, moždanog udara i lomljenja kuka nekoliko godina nakon prestanka uzimanja terapije.